<classify> POLISI mkoani Kigoma imewaua kwa kuwapiga risasi watu watatu wanaoaminika kuwa majambazi katika tukio la kutupiana risasi linaloelezwa kutokea baina ya majambazi na polisi katika Kijiji cha Nyarulanga, Kata ya Busunzu katika Tarafa ya Mabamba wilayani Kibondo baada ya majambazi hao kufanya utekaji.Akitoa taarifa kwa waandishi wa habari jana mjini hapa, Kamanda wa Polisi wa Mkoa, Martin Otieno amesema mauaji hayo yanatokana na tukio la utekaji wa gari la Shirika la Goom Neingbour linalotoa huduma katika makambi ya wakimbizi Kibondo, na mali zenye thamani ya Sh milioni 3.3 ziliporwa ikiwemo kompyuta mpakato na simu ya mkononi.Kamanda Otieno alisema tukio hilo limetokea mwishoni mwa wiki baada ya uporaji wa gari hilo ambalo mbali ya dereva wake, Machumu Ikombe, pia alikuwepo raia wa Korea, Solji Oh ambaye ni mtumishi wa shirika hilo.Akieleza mazingira ya tukio hilo, Kamanda Otieno alisema baada ya kutokea kwa uporaji huo, polisi walipata taarifa na kuanza kuwafuatilia majambazi hao waliokuwa watano wakiwa na silaha mbalimbali; na katika pori kuzunguka eneo hilo walifanikiwa kuwaona majambazi watatu wakiwa wamejificha na walipowataka kujisalimisha walianza kurusha risasi ndipo majibizano ya risasi yalianza.Tukio hilo ni moja ya matukio mfululizo yanayotokea kwenye Tarafa ya Mabamba ambako utekaji na uporaji wa kutumia silaha wa mali za wananchi unafanyika na kuwatia hofu wananchi.Awali, Kamanda Otieno amekiri kuwepo kwa matukio ya ujambazi katika Tarafa ya Mabamba na tayari wamepeleka vikosi maalumu kukabiliana na hali hiyo sambamba na yeye kuwepo eneo hilo kusimamia operesheni maalumu waliyoianzisha kudhibiti uhalifu.Tarafa ya Mabamba imekumbwa na matukio mfululizo ya ujambazi na uporaji wa mali za wananchi unaofanywa na majambazi yenye silaha nzito huku wakiwa na orodha ya majina ya nyumba wanazokwenda kufanya uhalifu.Baadhi ya wananchi na viongozi mbalimbali waliozungumza na waandishi wa habari wilayani humo wamedai vitendo hivyo vimeathiri kwa kiasi kikubwa maisha ya wananchi hasa masuala ya kiuchumi na uzalishaji mali, kukiwa pia na taarifa ya watumishi wa serikali kutaka kukimbia eneo hilo kutokana na hali duni ya kiusalama.  <topic>: KITAIFA 